Ftehim ta' kooperazzjoni

bejn il-Komunità Ekonomika Ewropea, min-naħa, u l-Ftehim ta' Cartagena u l-istati membri tiegħu – il-Bolivja, il-Kolumbja, l-Ekwador, il-Peru u l-Venezwela – min-naħa l-oħra

IL-KUNSILL TAL-KOMUNITAJIET EWROPEJ,

mill-parti l-waħda, u

IL-KUMMISSJONI TAL-FTEHIM TA' CARTAGENA U L-GVERNIJIET TAL-BOLIVJA, IL-KOLUMBJA, L-EKWADOR, IL-PERU U L-VENEZWELA,

mill-parti l-oħra,

WAQT LI JFAKKRU d-Dikjarazzjoni Konġunta magħmula mill-Ministri Barranin tal-pajjiżi membri tal-Ftehim ta' Cartagena u tal-Komunitajiet Ewropej tal-5 ta' Mejju 1980;

WAQT LI HUMA KONXJI tar-rabtiet tradizzjonali ta' ħbiberija bejn il-pajjiżi membri tal-Ftehim ta' Cartagena u l-Istati Membri tal-Komunità għandhom jisseddqu u jissaħħu.

WAQT LI JAFFERMAW MILL-ĠDID id-determinazzjoni konġunta tagħhom biex jappoġġaw l-isforzi magħmula fil-Ftehim ta' Cartagena u mill-Komunità biex ikun inkorraġġit it-twaqqif u t-tisħiħ ta' organizzazzjonijiet reġjonali maħsuba biex jippromwuovu tkabbir ekonomiku, progress soċjali u żvilupp kulturali, u fl-istess ħin ikun introdott fattur ta' ekwilibriju fir-relazzjonijiet internazzjonali;

WAQT LI JIRRIKONOXXU li l-Ftehim ta' Cartagena huwa organizzazzjoni subreġjonali ta' integrazzjoni magħmula minn pajjiżi li qed jiżviluppaw u li tqis l-eżistenza ta' pajjiżi relattivament anqas żviluppati li huma mdawwra bl-art;

WAQT LI JIXTIEQU jikkontribwixxu, safejn ir-riżorsi umani, intellettwali u fiżiċi rispettivi jippermettulhom, it-twaqqif ta' fażi ġdida fil-kooperazzjoni internazzjonali bbażata fuq l-ugwaljanza, il-ġustizzja u l-progress;

DETERMINATI li japprofondixxu, jestendu u jiddiversifikaw ir-relazzjonijiet ekonomiċi u tal-kummerċ tagħhom kif ukoll ir-relazzjonijiet tagħhom fl-isfera ta' l-iżvilupp;

KONXJI li l-insegwiment ta' dawn l-oġġettivi joħroġ mill-bżonn għall-kooperazzjoni estensiva kemm jista’ jkun li, fl-interess reċiproku taż-żewġ partijiet, għandhom ikopru l-attivitajiet ekonomiċi u tal-kummerċ kollha u jinkludu l-iżvilupp;

KONVINTI li din il-kooperazzjoni trid titpoġġa f'qafas prammatiku li tħalliha tevolvi pari passu mal-politiki ta' kull Parti;

WAQT LI JIKKUNSIDRAW li tista’ tikkontribbwixxi, fil-livelli dinija u reġjonali, għal żvilupp aktar armonjuż u bilanċjat tal-kummerċ, u għal distribuzzjoni aktar ekwa u aktar xierqa ta' l-iżvilupp tar-riżorsi u potenzal;

KONXJI li din il-kooperazzjoni tintlaħaq, f'qafas mhux preferenzali, bejn imsieħba ugwali, wara li jitqiesu l-gradi differenti ta' l-iżvilupp tal-pajjiżi tal-Ftehim ta' Cartagena u ta' l-Istati Membri tal-Komunità;

IDDEĊIDEW li jikkonkludu dan il-Ftehim u għal dan il-għan ħatru bħala plenipotenjarji tagħhom:

GĦALL-KUNSILL TAL-KOMUNITAJIET EWROPEJ:

Yannis CHARALAMBOPOULOS

President fil-kariga tal-Kunsill tal-Komunitajiet Ewropej, Ministru ta' l-Affarijiet Barranin tal-Gvern tar-Repubblika Ellenika;

Wilhelm HAFERKAMP

Il-Viċi President tal-Kummissjoni tal-Komunitajiet Ewropej;

GĦALL-KUMMISSJONI TAL-FTEHIM TA' CARTAGENA:

Iván RIVERA

Il-President ta-Kummissjoni tal-Ftehim ta' Cartagena, Ministru ta' l-Industrija, Turiżmu u Integrazzjoni tar-Repubblika tal-Peru;

GĦALL-GVERN TAR-REPUBBLIKA TAL-BOLIVJA:

José ORTIZ MERCADO

Ministru għall-Affarijiet Barranin u Affarijiet Ekklesjastiċi;

GĦALL-GVERN TAR-REPUBBLIKA TAL-COLUMBJA:

Rodrigo LLOREDA CAICEDO

Ministru ta' l-Affarijiet Barranin;

GĦALL-GVERN TAR-REPUBBLIKA TA' L-EKWADOR:

Luis VALENCIA RODRIGUEZ

Ministru ta' l-Affarijiet Barranin;

GĦALL-GVERN TAR-REPUBBLIKA TAL-PERU:

Fernando SCHWALB LOPEZ ALDANA

Il-President tal-Kunsill tal-Ministri għall-Affarijiet Barranin;

GĦALL-GVERN TAR-REPUBBLIKA TAL-VENEZWELA:

José Alberto ZAMBRANO VELASCO

Ministru ta' l-Affarijiet Barranin;

LI, wara li biddlu bejniethom il-poteri kollha tagħhom, sabuhom fil-forma debita,

FTEHMU KIF ĠEJ:

Artikolu 1

Kooperazzjoni Ekonomika

1. Fid-dawl ta' l-interessi reċiproċi tagħhom u skond l-oġġettivi ekonomiċi fit-tul tagħhom, il-Partijiet Kontraenti jimpenjaw ruħhom li jkabbru, fil-limiti tal-kompetenza tagħhom, il-kooperazzjoni ekonomika l-aktar wiesgħa li minnha l-ebda qasam m'għandu jitħalla barra bil-quddiem, wara li jitqiesu l-livelli differenti tagħhom ta' żvilupp.

L-oġġettivi ta' din il-kooperazzjoni għandhom ikunu biex jikkontribwixxu ġeneralment għall-iżvilupp ta' l-ekonomiji rispettivi tal-Partijiet u biex jgħollu l-istandard tagħhom tal-ħajja, u partikolarment:

(a) biex jitħeġġeġ l-iżvilupp tal-biedja, l-industrija, l-agro-industrija u l-enerġija;

(b) biex jitħeġġeġ il-progress teknoloġiku u xjentifiku;

(ċ) biex jinħolqu opportunitajiet ġodda ta' impjieg;

(d) biex jissaħħaħ l-iżvilupp reġjonali;

(e) biex ikun protett u mtejjeb l-ambjent;

(f) biex ikun imħeġġeġ l-iżvilupp rurali;

(g) biex jinfetħu sorsi ġodda ta' provista u swieq ġodda.

2. Bħala mezz għal dawn il-finijiet, il-Partijiet Kontraenti, skond il-leġislazzjoni rispettiva tagħhom, għandhom iħabirku, partikolarment, biex ikunu faċilitati u mħeġġa bil-mezzi xierqa:

(a) il-bdil ta' informazzjoni rilevanti għall-kooperazzjoni ekonomika u l-iżvilupp ta' kuntatti u attivitajiet ta' promozzjoni bejn l-impriżi u l-organizzazzjonijiet fiż-żewġ reġjuni;

(b) rabtiet eqreb bejn is-setturi ekonomiċi, industrijali, tal-biedja u l-estrazzjoni rispettivi tagħhom;

(ċ) il-kooperazzjoni fl-oqsma tax-xjenza u t-teknoloġija, l-iżvilupp industrijali, l-agro-industrija u l-biedja, l-estrazzjoni, is-sajd, l-infrastruttura, it-trasport u l-komunikazzjonijiet, l-ambjent, l-enerġija u t-turiżmu;

(d) relazzjonijiet bejn l-operaturi ekonomiċi rispettivi tagħhom u l-impriża fost oħrajn fil-forma ta' joint ventures;

(e) kondizzjonijiet xierqa għall-espansjoni ta' l-investiment skond termini favorevoli għal kull parti interessata;

(f) kooperazzjoni ma’ u f'pajjiżi terzi.

3. Biex tkun faċilitata l-kisba ta' l-oġġettivi ta' kooperazzjoni ekonomika kif preskritt fil-paragrafu 1 ta' dan l-Artikolu, il-Partijiet Kontraenti għandhom japplikaw il-mezzi meħtieġa, inkluż il-mezzi finanzjarji, skond id-disponibbilità tar-riżorsi u l-użu ta' l-istrutturi xierqa.

Artikolu 2

Kooperazzjoni għall-iżvilupp

1. Il-Komunità tirrikonoxxi li l-Grupp Andin huwa reġjun li qed jiżviluppa u li l-Ftehim ta' Cartagena jħaddan pajjiżi anqas żviluppati kif ukoll pajjiżi mdawwra bl-art.

2. Il-Komunità hija lesta li tikkoopera finanzjarjament u teknikament bħala mezz biex iżżid l-appoġġ għall-iżvilupp tas-subreġjun Andin skond il-programmi tagħha għall-pajjiżi li qed jiżviluppaw, u wara li jitqiesu l-politiki ta' l-iżviluppi tas-subreġjun Andin.

3. Il-Komunità għandha tagħmel ħilitha biex tikkoordina l-attivitajiet ta' kooperazzjoni ta' l-iżvilupp tagħha u dawk ta' l-Istati Membri fis-subreġjun Andin, speċjalment fir-rigward ta' l-integrazzjoni tal-proġetti tas-subreġjun. Il-Partijiet Kontraenti għandhom ifittxu li jiffaċilitaw u jinkoraġġixxu, b'mezzi xierqa, il-kooperazzjoni bejn l-istituzzjonijiet finanzjarji fiż-żewġ reġjuni.

Artikolu 3

Kooperazzjoni kummerċjali

1. Il-Partijiet Kontraenti jimpenjaw ruħhom li jieħdu miżuri xierqa biex jippromwuovu l-iżvilupp armonjuż, id-diversifikazzjoni u titjib kwalitattiv tal-kummerċ tagħhom, biex il-kummerċ ikunu massimizzat, wara li jitqiesu l-livelli rispettivi tagħhom ta' l-iżvilupp.

2. Il-Partijiet Kontraenti jiftehmu li jistudjaw mezzi biex jiffaċilitaw il-kummerċ u jintegħlbu l-ostakoli tal-kummerċ, partikolarment ostakoli mhux tariffarji u kważi tariffarji, wara li jitqies ix-xogħol ta' organizzazzjonijiet internazzjonali.

3. Fil-kondotta tal-politiki tagħhom il-Partijiet Kontraenti jimpenjaw ruħhom, kull wieħed skond il-leġislazzjoni tiegħu:

(a) li jfittxu forom ta' kooperazzjoni bilaterali u multilaterali li jgħinu biex tirrisolvi l-problemi ta' interess komuni, inkluż dawk dwar il-kummerċ fil-komoditajiet, is-semi-manufatti u l-manufatti;

(b) li jagħtu lil xulxin l-akbar faċilitajiet għan-negozju kummerċjali;

(ċ) li jqisu għal kollox l-interessi rispettivi tagħhom u l-bżonnijiet rigward l-aċċess fis-swieq fil-komoditajiet, is-semi-manufatti u l-manufatti u l-istabbilizzazzjoni tas-swieq internazzjonali fil-materji primi, skond l-oġġettivi approvati fil-fora multilaterali rilevanti;

(d) li jistudjaw u jirrakkomandaw il-promozzjoni tal-miżuri tal-kummerċ li x'aktarx jinkoraġġixxu t-tkabbir ta' l-importazzjonijiet u l-esportazzjonijiet;

(e) li jġibu flimkien operaturi ekonomiċi fiż-żewġ reġjuni bil-għan tad-diversifikazzjoni u tat-tkattir tal-kummerċ.

4. Fil-kuntest ta' din il-kooperazzjoni kummerċjali, il-Komunità għandha tagħmel ħilitha biex tingħata attenzjoni speċjali, skond ir-regoli tagħha stess, id-dispożizzjonijiet ta' dan il-Ftehim u l-impenji internazzjonali tagħha, għall-flussi tal-kummerċ li joriġinaw f'pajjiżi li l-Ftehim ta' Cartagena jikkunsidra, minn fost il-membri tagħha, li jkollhom żvilupp ta' grad anqas, bil-għan ta' l-inkoraġġament ta' distribuzzjoni ġusta tal-benefiċċji tal-kummerċ bejn dawk il-pajjiżi u l-Komunità Ewropea.

Artikolu 4

Trattament tan-nazzjon l-aktar favorit

1. Il-Partijiet Kontraenti għandhom, fir-rigward ta' merkanzija importata jew esportata, jagħtu lil xulxin trattament tan-nazzjoni l-aktar favorit fil-kwistjonijiet kollha rigward:

- dazji doganali u piżijiet ta' kull tip, inkluż proċeduri għall-ġbir ta' dawk id-dazji u piżijiet,

- regolamenti dwar l-isdoganament, it-transitu, id-depost jew it-trasbord,

- taxxi diretti jew indiretti u tibdil ieħor intern,

- regolamenti dwar il-ħlasijiet, inkluz l-allokazzjoni tal-valuta barranija u t-trasferiment ta' dawn il-ħlasijiet,

- regolamenti li jaffettwaw il-bejgħ, ix-xiri, it-trasport, id-distribuzzjoni u l-użu ta' merkanzija fuq is-suq intern.

2. Il-Paragrafu 1 m'għandux japplika għal:

(a) vantaġġi mogħtija lill-pajjiżi ġirien biex ikun faċilitat it-traffiku taż-żona tal-fruntiera;

(b) vantaġġi mogħtija bil-għan li titwaqqaf għaqda doganali jew żona ta' kummerċ ħlieles jew kif meħtieġ minn din l-għaqda doganali jew żona ta' kummerċ ħieles, inkluż vantaġġi mogħtija fil-kuntest ta' żona ta' integrazzjoni ekonomika reġjonali fl-Amerika Latina;

(ċ) vantaġġi mogħtija lill-pajjiżi partikolari f'konformità mal-Ftehim Ġenerali fuq it-Tariffi u l-Kummerċ;

(d) vantaġġi li l-pajjiżi membri tal-Ftehim ta' Kartagena jagħtu lil ċerti pajjiżi skond il-Protokoll fuq in-negozjati tal-kummerċ fost pajjiżi li qed jiżviluppaw, fil-kuntest tal-Ftehim Ġenerali fuq it-Tariffi u l-Kummerċ.

3. Dan l-Artikolu għandu jgħoddu mingħajr preġudizzju għad-drittijiet u l-obbligi li jeżistu skond Ftehim Ġenerali fuq it-Tariffi u l-Kummerċ.

Artikolu 5

Il-Kumitat Konġunt ta' Kooperazzjoni

1. Kumitat Konġunt ta' Kooperazzjoni huwa b'dan stabbilit, kompost mir-rappreżentanti tal-Komunità Ekonomika Ewropea u tal-Ftehim ta' Cartagena.

2. Il-Kumitat Konġunt għandu jirrivedi u jħeġġeġ miżuri meħtieġa biex jiżgura l-effettività ta' l-attivitajiet ta' kooperazzjoni koperti b'dan il-Ftehim u għandu jivvaluta r-riżultati ta' dawn il-miżuri. Għandu jagħmel ir-rakkomandazzjonijiet xierqa. Għandu jirrakkomanda wkoll soluzzjonijiet għad-differenzi li jistgħu jinqalgħu bejn il-Partijiet dwar l-interpretazzjoni u t-twettiq ta' dan il-Ftehim.

3. Il-Kumitat Konġunt għandu jitwaqqaf fil-livell xieraq biex tkun faċilitata l-implimentazzjoni ta' dan il-Ftehim u jitħeġġeġ li jintaħqu l-oġġettivi.

4. Jekk meħtieġ, il-Kumitat Konġunt jista’ jorganizza subkumitati speċjalizzati inkarigati li jagħmlu xogħlijiet assenjati lilhom mill-Kumitat.

5. Il-Kumitat Konġunt għandu jadotta r-regoli tiegħu ta' proċedura u l-programm tax-xogħol.

6. Il-Kumitat Konġunt għandu bħala regola jiltaqa’ darba fis-sena. Laqgħat addizzjonali jistgħu jsiru bi ftehim reċiproku bejn il-Partijiet.

Artikolu 6

Ftehim ieħor

1. Mingħajr preġudizzju għad-dispożizzjonijiet tat-Trattati li jistabbilixxu l-Komunitajiet Ewropej, dan il-Ftehim u kull azzjoni meħuda taħtu m’għandhom bl-ebda mod jaffettwaw il-poter ta' l-Istati Membri tal-komunitajiet li jagħmlu attivitajiet bilaterali mal-pajjiżi membri tal-Ftehim Catagena fil-qasam tal-kooperazzjoni ekonomika jew biex jikkonkludu, meta xieraq, ftehim ġdid ta' kooperazzjoni ekonomika ma’ dawk il-pajjiżi.

2. Mingħajr preġudizzju għad-dispożizzjonijiet tal-Ftehim ta' Kartagena, dan il-Ftehim u kull azzjoni meħuda taħtu m'għandhom bl-ebda mod jaffettwaw il-poter ta' l-istati membri tal-Ftehim ta' Kartagena li jagħmlu attivitajiet bilaterali ma’ l-Istati Membri tal-Komunitajiet fil-qasam tal-kooperazzjoni ekonomika jew biex jikkonkludu, meta xieraq, ftehim ġdid ta' kooperazzjoni ekonomika ma’ dawk il-pajjiżi.

3. Bla ħsara għad-dispożizzjonijiet tal-paragrafi preċedenti, id-dispożizzjonijiet ta' dan il-Ftehim għandhom jieħdu post id-dispożizzjonijiet konklużi bejn l-Istati Membri tal-Komunitajiet u l-Bolivja, il-Kolumbja, l-Ekwador, il-Peru u l-Venezwela, meta dawk id-dispożizzjonijiet huma jew inkompatibbli ma jew identiċi mad-dispożizzjonijiet ta' dan il-Ftehim.

Artikolu 7

Komunità Ewropea tal-Faħam u l-Azzar

Għandu jkun konkluż Protokoll bejn il-Komunità Ewropea tal-Faħam u l-Azzar u l-Istati Membri tagħha, fuq naħa, u l-Ftehim ta' Cartagena u l-pajjiżi membri, fuq l-oħra.

Artikolu 8

Applikazzjoni territorjali

Dan il-Ftehim għandu japplika, min-naħa waħda, għat-territorji li fihom it-Trattat li jistabblixxi l-Komunità Ekonomika Ewropea huwa applikat u skond il-kondizzjonijiet preskritti f'dak it-Trattat u, min-naħa l-oħra, għat-territorju fejn jgħodd il-Ftehim ta' Kartagena.

Artikolu 9

L-Annessi ma’ dan il-Ftehim għandhom jiffurmaw parti integrali minnu.

Artikolu 10

Tul ta' żmien

1. Dan il-Ftehim għandu jidħol fis-seħħ fl-ewwel jum tax-xahar ta' wara d-data li fiha l-Partijiet Kontraenti jkunu għarrfu lil xulxin dwar it-tkomplija tal-proċeduri meħtieġa għal dan il-għan.

2. Dan il-Ftehim għandu jgħodd għall-perjodu inizjali ta' ħames snin u wara għall-perjodi ta' sentejn bla ħsara għad-dritt ta' kull Parti li ttemmu b'avviż bil-miktub mogħti sitt xhur qabel id-data ta' l-iskadenza ta' kull perjodu.

3. Dan il-Ftehim jista’ jkun emendat bil-kunsens reċiproku tal-Partijiet biex titqies kull sitwazzjoni ġdida li tista’ tinqala’.

Artikolu 11

Lingwi awtentiċi

Dan il-Ftehim għandu jitħejja f’seba’ kopji fl-ilsien Daniż, Olandiż, Ingliż, Franċiż, Ġermaniż, Grieg, Taljan u Spanjol, kull test ikun awtentiku indaqs.

Til bekræftelse heraf har undertegnede, som er behørigt befuldmægtigede hertil, underskrevet denne aftale.Zu Urkund dessen haben die hierzu gehörig befugten Unterzeichneten dieses Abkommen unterschrieben.Εις πίστωση των ανωτέρω, οι κάτωθι, δεόντως εξουσιοδοτημένοι προς τούτο, υπέγραψαν την παρούσα συμφωνία.In witness whereof, the undersigned, being duly authorized thereto, have signed this Agreement.En foi de quoi, les soussignés, dûment habilités à cette fin, ont signé le présent accord.In fede di che, i sottoscritti, debitamente abilitati a tale fine, hanno firmato il presente accordo.Ten blijke waarvan de ondergetekenden, naar behoren daartoe gemachtigd, deze Overeenkomst hebben ondertekend.En fe de lo cual, los abajo firmantes, debidamente habilitados para este fin, han firmado el presente acuerdo.

Udfærdiget i Cartagena, den syttende december nitten hundrede og treogfirs.Geschehen zu Cartagena am siebzehnten Dezember neunzehnhundertdreiundachtzig.Έγινε στην Καρταχένα, στις δεκαεπτά Δεκεμβρίου χίλια εννιακόσια ογδόντα τρία.Done at Carthagena on the seventeenth day of December in the year one thousand nine hundred and eighty-three.Fait à Carthagène, le dix-sept décembre mil neuf cent quatre-vingt-trois.Fatto a Cartagena, addì diciassette dicembre millenovecentoottantatré.Gedaan te Cartagena, de zeventiende december negentienhonderd drieëntachtig.Hecho en Cartagena, el diecisiete de diciembre de mil novecientos ochenta y tres.

For Rådet for De europæiske FællesskaberFür den Rat der Europäischen GemeinschaftenΓια το Συμβούλιο των Ευρωπαϊκών ΚοινοτήτωνFor the Council of the European CommunitiesPour le Conseil des Communautés européennesPer il Consiglio delle Comunità europeeVoor de Raad van de Europese Gemeenschappen

+++++ TIFF +++++

En nombre de la Comisión del Acuerdo de Cartagena

+++++ TIFF +++++

En nombre del Gobierno de la República de Bolivia

+++++ TIFF +++++

En nombre del Gobierno de la República de Colombia

+++++ TIFF +++++

En nombre del Gobierno de la República del Ecuador

+++++ TIFF +++++

En nombre del Gobierno de la República del Perú

+++++ TIFF +++++

En nombre del Gobierno de la República de Venezuela

+++++ TIFF +++++

--------------------------------------------------

L-ANNESS I

DIKJARAZZJONI MILL-KOMUNITÀ EKONOMIKA EWROPEA DWAR IS-SISTEMA ĠENERALIZZATA TA' PREFERENZA

Il-Komunità Ekonomika Ewropea tikkonferma l-importanza tas-sistema ġeneralizzata ta' preferenzi – stabbilita mill-Komunità skond ir-Resoluzzjoni Nru 21 (II) tat-Tieni Konferenza tal-Ġnus Maqgħuda fuq il-Kummerċ u l-Iżvilupp – fir-rigward ta' l-iżvilupp tal-kummerċ tal-pajjiżi membri tal-Ftehim ta' Kartagena.

Biex l-istati membri tal-Ftehim ta' Cartagena jkunu mgħejjuna biex jieħdu l-ikbar vantaġġ tas-sistema ġeneralizzata tas-sistema ta' preferenzi tal-Komunità Ekonomika Ewropea, il-Komunità tiddikjara li hija lesta li teżamina fil-Kumitat Konġunt il-possibbilità tat-titjib tas-sistema b'mod li jitqiesu l-interessi u s-sitwazzjoni ekonomika tal-pajjiżi kkonċernati.

Il-Komunità Ekonomika Ewropea tinnota li l-Ftehim ta' Cartagena u l-pajjiżi membri tiegħu għandhom, meta jqisu xieraq, indikazzjoni tal-prodotti li jinteressawhom.

--------------------------------------------------

L-ANNESS II

DIKJARAZZJONI TA' KOOPERAZZJONI KUMMERĊJALI

Skond il-kooperazzjoni kummerċjali provduta f'dan il-Ftehim, il-Partijiet jiddikjaraw li huma ppreparati li jeżaminaw, fi ħdan il-Kumitat Konġunt u fil-kuntest tal-politiki ekonomiċi rispettivi tagħhom, kull problema speċifika li tista' tinqala fl-isfera tal-kummerċ.

--------------------------------------------------

L-ANNESS III

Skambju ta' ittri rigward it-trasport bil-baħar

Sinjur…,

Għandi l-unur li nikkonferma li ġej:

Fir-rigward ta' l-ostakoli għall-kummerċ li jistgħu jinqalgħu – għall-Komunità Ekonomika Ewropea u l-Istati Membri tagħha, kif ukoll għall-Ftehim ta' Kartagena u l-pajjiżi membri tiegħu - mill-kondizzjonijiet tat-trasport bil-baħar, ġie miftiehem li għandhom jitfittxu soluzzjonijiet reċiprokament sodisfaċenti, fejn meħtieġ, fil-kuntest tal-kooperazzjoni fil-kwistjoni ta' trasport bil-baħar, li għandu jkun stabbilit gradwalment – skond l-oqsma ta' kompetenza taż-żewġ partijiet – bil-għan li jitħeġġeġ l-iżvilupp tal-kummerċ.

Jekk jogħġbok aċċetta, Sinjur, l-assigurazzjoni ta' l-ogħla konsiderazzjoni tiegħi.

Għall-Kunsill tal-Komunitajiet Ewropej ul-Istati Membri tal-Komunità

Sinjur…,

Għandi l-unur li nikkonferma li ġej:

Fir-rigward ta' l-ostakoli għall-kummerċ li jistgħu jinqalgħu – għall-Komunità Ekonomika Ewropea u l-Istati Membri tagħha, kif ukoll għall-Ftehim ta' Cartagena u l-pajjiżi membri tiegħu - mill-kondizzjonijiet tat-trasport bil-baħar, ġie mifiehem li għandhom jitfittxu soluzzjonijiet reċiprokament sodisfaċenti, fejn meħtieġ, fil-kuntest tal-kooperazzjoni fil-kwistjoni ta' trasport bil-baħar, li għandu jkun stabbilit gradwalment – skond l-oqsma ta' kompetenza taż-żewġ partijiet – bil-għan li jitħeġġeġ l-iżvilupp tal-kummerċ.

Jekk jogħġbok aċċetta, Sinjur, l-assigurazzjoni ta' l-ogħla konsiderazzjoni tiegħi.

Għall-Ftehim ta' Catagena ul-pajjiżi membri tiegħu

--------------------------------------------------